**PROIECT - DECIZIA ETAPEI DE ÎNCADRARE**

**Nr. ..................... din ........................**

Ca urmare a solicitării de emitere a acordului de mediu adresate de **COMUNA BĂTRÂNI prin Necula Gheorghe**, cu sediul în Comuna Bătrâni, Satul Bătrâni, Nr. 431, județul Prahova, înregistrată la Agenția pentru Protecția Mediului Prahova cu nr. .... din ............... și completată cu nr. ......... din ......................, în baza Legii nr. 292/2018, *privind evaluarea impactului anumitor proiecte publice și private asupra mediului* și a [Ordonanței de Urgență a Guvernului nr. 57/2007](http://legislatie.just.ro/Public/DetaliiDocumentAfis/202496), *privind regimul ariilor naturale protejate, conservarea habitatelor naturale, a florei și faunei sălbatice*, aprobată cu modificări și completări prin [Legea nr. 49/2011](http://legislatie.just.ro/Public/DetaliiDocumentAfis/127715), cu modificările și completările ulterioare,

Agenția pentru Protecția Mediului Prahova decide, ca urmare a consultărilor desfășurate în cadrul ședinței comisiei de analiză tehnică din data de .........................., că proiectul **,, *REFACERE PUNTE PIETONALĂ LA PUNCT NIȚĂ COMUNA BĂTRÂNI, REFACERE PUNTE PIETONALĂ ȘI SUBZIDIRE FUNDAȚIE ZID SPRIJIN PUNCT DISPENSAR COMUNA BĂTRÂNI*”,** propus a fi amplasat în Comuna Bătrâni, Satul Bătrâni, nr. Cadastral 20355 – DC 34, 20494 – Uliță Dispensar, județul Prahova, **nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.**

**JUSTIFICAREA PREZENTEI DECIZII:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

**a)** proiectul se încadrează în prevederile Legii nr. 292/2018, *privind evaluarea impactului anumitor proiecte publice și private asupra mediului*, Anexa nr. 2, pct. 13 (a); conform criteriilor de selecție pentru stabilirea evaluării impactului asupra mediului din Anexa 3 ale aceleiași legi, ***nu se supune evaluării impactului asupra mediului.***

**b) Caracteristicile proiectului:**

**b.1. Dimensiunea și concepția întregului proiect:**

În fața dispensarului comunei, pe malul stâng al Pârâului Bătrâneanca există un zid de sprijin din beton cu înălțimea elevației variabilă cuprinsă între 2 - 3.50 m.

Zidul are rolul de a consolida malul stâng al Râului Bătrâneanca astfel încât să nu fie afectat drumul comunal DC4, care străbate Comuna Bătrăni. Distanța față de marginea drumului și zidul existent este variabilă, fiind cuprinsă între 1.60 – 3.50 m.

În momentul de față fundația zidului și implicit stabilitatea acestuia, este pusă în pericol datorită afuierilor care au apărut în ultima perioadă, astfel încât practic fundația zidului se sprijină din loc în loc pe bolovani de diferite dimensiuni, eroziunea având adâncimea de cca. 1.00 m.

Supratraversarea pârâului Bătrâneanca în Punctul Niță se realizează pe o punte pietonală improvizată de localnici cu o deschidere. Lungimea totală a punții este de ~11,70 m. Lăţimea totală a punții este de ~1,00 m, cu o balustradă de parapet pietonal din lemn rotund pe partea din aval.

**DESCRIEREA PROIECTULUI:**

Situația actuală:

* Suprastructura punții este instabilă și riscă să intre în colaps;
* Podul este fundat necorespunzător, suprastructura rezemând pe două culei din zidărie de piatră, fundate sub adâncimea de îngheț;
* Parapetul pietonal din lemn prezintă pericol de cădere al pietonilor;
* Albia prezintă tendința de rupere a malurilor ce a și dus la spălarea rampei de acces la punte de pe malul drept, făcând dificil accesul pe punte.

Având în vedere degradările constatate la suprastructura și infrastructura punții cât și starea generală a acesteia în urma constatărilor efectuate, se concluzionează că puntea se află în pericol de colaps.

**LUCRĂRILE PROPUSE PRIN PROIECT:**

**1.APĂRARE DE MAL:**

Prin lucrăile proiectate s-a urmărit:

* punerea în siguranță a zidului existent, prin consolidarea fundației acestuia (subzidire);
* oprirea fenomenului de eroziune a albiei, în sensul:
* consolidării talvegului albiei, prin ridicarea nivelului actual al acesteia;
* reducerea semnificativă a vitezei de curgere a apei;
* consolidarea malurilor pe zonele amenajate;

**1.1.LUCRĂRI PREGĂTITOARE:**

Lucrările vor fi începute numai după depistarea cu exactitate a rețelelor de utilități existente pe amplasamentul lucrărilor, în prezența responsabililor acestora.

* curățirea terenului de frunze, crengi și buruieni;
* îndepărtarea stratului vegetal de sol și depozitarea acestuia în vederea refolosirii;
* tăierea arbuștilor;
* aprovizionarea cu materiale.

**1.2.SUBZIDIRE ZID DE SPRIJIN EXISTENT:**

Dimensiunile exacte ale zonei pe care se face subzidirea se vor stabili pe teren în urma săpăturilor, în prezența proiectantului și beneficiarului.

Aceste lucrări se vor executa pe tronsoane de 5 m lungime, astfel încât să nu fie executate simultan două tronsoane alăturate.

Lucrarile presupun îndepărtarea prin săpătură a materialului aluvionar precum și a pietrelor instabile de la baza zidului.

Pentru realizarea subzidirii se va realiza o incintă uscată, respectiv realizarea unui dig din material local pe zona unde se lucreaza.

Subzidirea se va realiza prin turnarea la baza zidului a betonului clasa C 25/30 pe înălțimea de aprox. 1.25 m și lățimea de aprox. 1.00 m.

La capătul zidului existent (amonte) se va realiza un zid întors (de capăt) care se va încastra cel putin 3 m în mal.

**1.3.REPARAȚIE PARAMENT ZID DE SPRIJIN EXISTENT:**

Pentru reparația paramentului zidului de sprijin existent se vor îndepărta în prealabil pietrele instabile dar și cele degradate.

În continuare se va realiza o curățire a paramentului cu jet de apă sub presiune și suflare cu aer, după care se vor așeza pietrele pe zonele deja pregătite.

Pietrele se vor așeza pe un strat de mortar de ciment în grosime de cca. 10 cm, după care se vor rostui zonele dintre pietre cu mortar de ciment.

Se va acorda o deosebită atenție faptului că prin așezarea pietrelor să rezulte faptul că paramentul nu prezintă denivelari.

**1.4.LUCRĂRILE DE AMENAJARE A ALBIEI:**

* **Prag deversor:**

Pragul deversor se va realiza în aval de zidul de sprijin, la o distanță de cca. 5 m față de acesta. Poziția pragului a fost aleasă astfel încât colmatarea zonei ce trebuie protejată să fie îndeplinită, iar la ieșirea din prag, cursul de apă să reintre în albia naturală, fără a produce eroziuni în alte zone.

Lungimea pragului deversor este de 2,90 m. Înălțimea căderii pragului deversor este de 1,60 m. În secțiune transversală prin albie, pragul deversor are lățimea de 11,00 m.

Pragul deversor se va realiza din beton armat cu plasă sudată SNTB 200 x 200 x 8 mm.

* **Bazin disipator:**

Bazinul disipator are rolul de a reduce energia produsă de saltul hidraulic. Acesta are o lungime de 10 m și o lățime 10,30 m, fiind realizat din beton clasa C 30/37. Grosimea radierului bazinului disipator este de 0,50 m.

Aval, la capătul bazinului disipator se va realiza un prag de disipare cu lățimea de 1,00 m și lățimea de 0.50 m. Acesta are rolul de a reduce la minim energia aval rezultată în urma saltului hidraulic.

Pragul de disipare va fi prevăzut cu dinți disipatori cu înălțimea de 50 cm și lățimea de 0.90 m.

Bazinul disipator se va realiza din beton armat cu plasă sudată SNTB 200 x 200 x 8mm (armare dublă).

* **Rizbermă de anrocamente:**

În aval de bazinul disipator, pentru a împiedica eroziunile albiei, ca urmare a vitezelor în descreștere, se va realiza pe o lungime de 20 m o rizbermă din anrocamente. Greutatea anrocamentelor este de 150 – 300 kg/buc. Anrocamentele se vor așeza astfel încât să se realizeze o bună împănare a pietrelor, totodată ținându-se cont ca volumul de goluri să fie minim.

La partea inferioară a rizbermei, la contactul cu terenul natural se va așterne un strat de geotextil G = 600 g/mp.

La capătul rizbermei de anrocamente se vor realiza sferturi de con pentru racordarea cu taluzul natural.

* **Ziduri din beton armat:**

Zidurile din beton armat au rolul de a consolida malurile amonte și aval cel puțin pe zona amenajată. Săpăturile pentru realizarea zidurilor se vor executa cu sprijinirea pereților săpăturii. Constructorul va asigura stabilitatea lucrărilor pe toată durata execuției.

Zidurile proiectate se vor realiza din beton armat clasa C 30/37 cu lățimea la coronament de 40 cm, cu elevația variabilă cuprinsă între 3,00 – 4,30 m.

Amonte se vor realiza umpluturi compactate din material local. Pe spatele zidurilor de sprijin, la contactul cu terenul natural se va realiza o hidroizolație din bitum filerizat.

Înainte de realizarea umpluturilor compactate din material local, pe talpa zidului se va realiza o umplutură din beton (de pantă) cu asigurarea unei pante de 5% spre barbacane. S-au prevăzut barbacane din PVC D = 110 mm, pentru evacuarea apelor de infiltrații din spatele zidului.

Înălțimea zidurilor a fost stabilită astfel încât, în urma calculelor hidraulice, nivelul rezultat pentru debitul de Q 5% să nu depășească înălțimea coronamentului zidurilor, cu asigurarea unei gărzi de minim 30 cm.

La capetele zidurilor din beton au fost prevăzute ziduri întoarse din beton armat, cu lungimea de 3.50 și 5.00 m și lățimea de 50 cm. Practic ultimul tronson de zid de sprijin va fi ancorat de zidul întors prin dispunerea unor ancore din PC52 ∅14 dispuse la distanță de 20 cm, încastrate minim 60 cm.

**2.REFACERE PUNȚI PIETONALE:**

**2.1.REFACERE PUNTE PIETONALĂ PUNCT NIȚĂ:**

Obiectivul principal este asigurarea scurgerii apelor Pârâului Bătrâneanca, și aducerea lucrării care asigură supratraversarea pârâului sus menționat la parametri normali de exploatare, asigurarea cerințelor de rezistență, stabilitate, îmbunătățirea siguranței, confortului și funcționalității în exploatare.

***Pentru supratraversarea Pârâului Bătrâneanca a fost prevazută construcția unei punți pietonale noi cu o deschidere, și presupune execuția urmatoarelor lucrări:***

* Execuția unor infrastructuri fundate direct;
* Execuție suprastructură alcătuită din tablier metallic realizat din doua grinzi metalice tip INP 400 cu lungimea de 12.00 m și un platelaj din tablă striată care asigură în secțiune transversală o parte carosabilă de 1,50 m;
* Apărări de maluri pe zona punții cu gabioane amonte și aval;
* Profilarea, curățarea și racordarea albiei la existent pe ~15.00 m lungime amonte și aval de apărările din gabioane;
* Pe toate suprafețele din beton în contact cu pământul se vor aplica 2 straturi de emulsie din bitum filerizat.

**2.2.REFACERE PUNTE PIETONALĂ ȘI SUBZIDIRE FUNDAȚIE ZID SPRIJIN DISPENSAR:**

Obiectivul principal este asigurarea scurgerii apelor Pârâului Bătrâneanca, și aducerea lucrării care asigură supratraversarea pârâului sus menționat la parametri normali de exploatare, asigurarea cerințelor de rezistență, stabilitate, îmbunătățirea siguranței, confortului și funcționalității în exploatare. În acest sens sunt necesare ralizarea următoarelelor lucrări:

Având în vedere starea punții pietonale existente, și necesitatea supratraversării pârâului de către locuitorii din zonă se impune executarea unei punți pietonale noi cu o singură deschidere, care să fie proiectată conform normativelor în vigoare şi să respecte toate cerinţele de calitate cerute de lege.Pentru supratraversarea pârâului Bătrâneanca a fost prevazut construcția unei punți pietonale noi cu o deschidere, și presupune execuția urmatoarelor lucrări:

1. Execuția unor infrastructuri fundate direct;
2. Execuție suprastructură alcătuită din tablier metalic realizat din două grinzi metalice tip INP 400 cu lungimea de 12.00 m și un platelaj din tablă striată care asigură în secțiune transversală o parte carosabilă de 1,50 m;
3. Apărări de maluri pe zona punții cu gabioane amonte și aval;
4. Profilare, curățare și racordarea albiei la existent pe ~15.00 m lungime amonte și aval de apărările din gabioane;
5. Pe toate suprafețele din beton în contact cu pământul se vor aplica 2 straturi de emulsie din bitum filerizat.

**DESCRIEREA LUCRĂRILOR DE DEMOLARE NECESARE:**

În proiect s-a prevăzut demolarea punții pietonale existente din Punctul Niță, constând în:

* demolarea fundațiilor din zidărie de piatră – 5 mc;
* demolarea suprastructurii din lemn – 2 mc.

Materialele rezultate din demolare vor fi valorificate.

**ORGANIZAREA DE ȘANTIER:**

Va fi amplasată în vecinătatea primăriei și va consta în amenajarea unei platforme balastate în suprafață de aprox. 350 mp pentru depozitarea temporară a materialelor de construcţie şi eventual staţionarea utilajelor/echipamentelor ce urmează a fi utilizate în activitatea de construcţii.

Planificarea şantierului:

* Împrejmuirea suprafeţei ocupate de organizarea de şantier cu materiale eficiente pentru reţinerea pulberilor;
* Amenajarea căilor de acces a mijloacelor auto prin balastare şi întreţinerea acestora în condiţii corespunzătoare pe durata executării lucrărilor în şantier. Accesul mijloacelor auto se va realiza numai în zonele amenajate în acest sens;
* Dotarea cu utilaje care să nu conducă în funcţionare, la depăşirea nivelului de zgomot admis de normativele în vigoare. În fazele de execuţie a săpăturilor şi în perioada realizării lucrărilor de construcţii, se vor lua măsuri pentru atenuarea zgomului şi vibraţiilor produse prin utilizarea de utilaje/echipamente/autovehicule verificate din punct de vedere tehnic;
* Echipamentele tehnice şi instalaţiile din dotarea obiectivului se vor supune verificării periodice în vederea respectării prescripţiilor înscrise în cărţile tehnice ale acestora. Asigurarea colectării selective a deşeurilor din construcţii şi evacuarea ritmică a acestora de pe amplasament;
* Pământul rezultat din decopertări şi excavaţii va fi preluat cu mijloace auto şi transportat pe amplasamente aprobate de Primăria Bătrâni. Mijloacele de transport vor fi acoperite cu prelate pentru prevenirea împrăştierii acestora.

**b.2. Cumularea cu alte proiecte existente și/sau aprobate:** *nu este cazul*.

**b.3. Utilizarea resurselor naturale, în special a solului, a terenurilor, a apei și a biodiversității:**

**Impactul potenţial asupra apei:**

**Perioada de construcţie:**

Lucrările de excavaţii şi manevrarea pământului pot determina poluarea apelor de suprafaţă cu particule de dimensiuni mici transportate de apele pluviale. În acelaşi timp activităţile de tip şantier şi depozitele intermediare (vrac) de materiale de construcţii (în special pulverulente), specifice şi organizării de şantier, reprezintă surse de poluare cu particule de dimensiuni mici, deoarece sunt spălate şi transportate de apele pluviale către terenurile adiacente, o parte din ele putând ajunge în cursurile de apa datorită morfologiei locale a terenului.

Traficul vehiculelor grele va genera emisii ale unor poluanţi gazoşi (NOx, CO, SO2, compuşi organici volatili particule în suspensie, PM10 etc.). În acelaşi timp, vor rezulta particule din frecarea dintre suprafaţa drumului şi a roţilor vehiculelor.

Toate acestea vor fi spălate de precipitaţii şi depozitate pe sol, de unde prin intermediul apelor pluviale pot ajunge în albia apelor de suprafaţă datorită morfologiei locale a terenului sau în apele subterane din zona.

Se apreciază că emisiile de substanţe poluante (provenite de la traficul rutier specific şantierului, de la manipularea şi punerea în operă a materialelor) care ar putea ajunge direct sau indirect în apele de suprafaţă sau subterane nu vor determina o creştere semnificativă a poluării apelor de suprafaţă şi deci nici o modificare a categoriei de calitate a corpului de apă. Impactul asupra ecosistemelor acvatice va fi redus, mai ales dacă stocurile de materiale de construcţie sunt bine protejate (şanţuri de gardă la platformele de depozitare a materialelor de construcţii).

O altă sursă potenţială de poluare a apelor de suprafaţă este reprezentată de pierderile de materiale de construcţii, care pot conduce la creşterea alcalinităţii apei.

În categoria surselor potenţiale de poluare a apelor trebuie inclusă şi poluarea accidentală cu carburanţi, uleiuri, sau alte produse în fază lichidă folosite în construcţii care se pot scurge pe sol si prin intermediul apelor pluviale, datorită morfologiei locale a terenului, să ajungă în albia apelor de suprafaţă sau în apele subterane din zona.

În ceea ce priveşte posibilitatea de poluare a stratului freatic, se apreciază că şi aceasta nu va exista, nefiind stocate hidrocarburi (carburanţi, uleiuri) pe amplasament, iar întreţinerea utilajelor (efectuarea de reparaţii, schimburile de piese, de uleiuri, alimentarea cu carburanţi etc.) se vor efectua numai în locurile special amenajate (spălătorii auto, service-uri auto) din afara amplasamentului.

Pentru apele uzate care vor rezulta de la organizările de şantier se impune respectarea limitelor de încărcare cu poluanţi a apelor uzate evacuate în resursele de apă stabilite conform NTPA - 002, în cazul în care acestea se vor evacua după epurare într-un curs de apă din apropierea organizărilor. Dacă acestea se vor evacua în reţeaua de canalizare existentă concentraţiile maxime admisibile vor fi cele stabilite de NTPA - 002 "Normativ privind condiţiile de evacuare a apelor uzate în reţelele de canalizare ale localităţilor".

**Impactul global în perioada de construcţie este caracterizat ca fiind minor negativ, pe termen scurt şi cu efect local.**

**Dupa execuție:**

Nu există evenimente care să producă un impact asupra apelor.

**b.4.Cantitatea și tipurile de deșeuri generate/gestionate:**

Deşeurile menajere (hârtie, material plastic, sticle, resturi alimentare) se vor colecta şi depozita temporar în pubele, și vor fi predate pe bază de contract către un operator autorizat.

Se estimează o cantitate de 0,3 kg/persoană/zi, astfel că la punctul de lucru deservit de circa 10 muncitori, se vor produce câte 3 kg/zi/punct de lucru.

Deşeurile toxice şi periculoase sunt carburanţii (benzina), lubrifianţii şi acidul sulfuric, folosite pentru funcţionarea utilajelor.

Alimentarea cu carburanţi şi schimbul uleiurilor hidraulice şi de transmisie se vor efectua numai în atelierele autorizate.

Conform H.G. nr. 856/2002, *privind evidenta gestiunii deşeurilor şi pentru aprobarea listei cuprinzând deşeurile*, inclusiv deşeurile periculoase, deşeurile rezultate de la obiectivul analizat se clasifică astfel:

|  |  |  |  |  |  |  |
| --- | --- | --- | --- | --- | --- | --- |
| Modul de gospodărire al deşeurilor rezultate la punctul de lucru este prezentat în următoarele tabele: Denumire deşeu | Cantitatea prevăzuta a fi generată | Starea fizică (solid S, lichid L, semisolid SS) | Cod deşeu | Managementul deşeurilor cantitatea prevăzută a fi generată | | |
| Valorificată | Eliminată | Rămasă în stoc |
| Deşeuri de la excavare: material, pământ vegetal | 2920t | S | 01.01.02 | - | 2920 t | - |
| Deşeuri menajere | 0,04 t | S | 20.03.01 | - | 0,01 t | - |

**b.5. Poluarea și alte efecte negative:**

Prin specificul legat de etapele de construire și funcționare, proiectul nu prezintă un impact semnificativ asupra factorilor de mediu. Pentru implementarea proiectului, în special etapa de construcție, au fost alese soluții care să asigure o amprentă de mediu cât mai scăzută.

Pentru diminuarea impactului asupra calității aerului, se vor lua următoarele măsuri suplimentare în perioada de execuție a lucrărilor:

* prevenirea ridicării prafului din zona de desfășurare a lucrărilor de execuție prin acțiuni de stropire în perioadele de vreme uscată;
* utilizarea în perioada de executie exclusiv a unor echipamente și utilaje noi, conforme din punct de vedere tehnic cu cele mai bune tehnologii existente;
* asigurarea unui management corect al materialelor utilizate;
* reducerea vitezei de circulație pe drumurile de acces a vehiculelor grele pentru transportul materialelor;
* oprirea motoarelor vehiculelor în intervalele de timp în care se realizează descărcarea/încărcarea materialelor;
* oprirea motoarelor utilajelor în perioadele în care nu sunt implicate în activitate;
* în cazul vehiculelor deschise de transport al materialelor necesare execuției lucrărilor, precum și al deșeurilor rezultate, se vor utiliza prelate de protecție pentru limitarea emisiilor de particule în atmosferă.

**b.6. Riscurile de accidente majore și/sau dezastre relevante pentru proiectul în cauză, inclusiv cele cauzate de schimbarile climatice, conform informațiilor științifice:** *nu este cazul.*

**b.7. Riscurile pentru sănătatea umană (de ex. din cauza contaminării apei sau a poluării atmosferice):** *nu este cazul*.

**c) Amplasarea proiectului:**

**c.1. Utilizarea actuală și aprobată a terenurilor:**

Imobilul (teren) este situat în intravilan și aparține parțial domeniului public al statului aflat în administrarea AN Apele Române și parțial aparține domeniului public al Comunei Bătrâni conform HGR 1359/2001.

Conform PUG și RLU ale localitășii – documentații aprobate, terenul se află parțial în zona de protecție LEA 20 kv, LEA 110 kv, canal de îmbunătățiri funciare, conducte aducțiune apă, zone cu propunere regularizare maluri, amenajare intersecții și poduri, zonă cu risc de alunecări de teren și interdicție definitivă de construire, conform Certificatului de Urbanism Nr. 1 din 13.03.2020 emis de Comuna Bătrâni.

**c.2. Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:**

**În perioada de execuție**, sursele posibile de poluare locală sunt reprezentate de:

* depozitarea necorespunzătoare a deșeurilor și materialelor de construcție;
* pierderi accidentale de combustibil, lubrefianți, și alte substanțe chimice de la autocamioane și echipamentele mobile rutiere și nerutiere.

În condiții normale, lucrările propuse în proiect nu vor constitui o sursă de poluare a solului și subsolului.

**În perioada de exploatare** nu se întrevăd riscuri de contaminare a solului, subsolului și apelor freatice.

**c.3. Capacitatea de absorbție a mediului natural, acordându-se o atenție specială următoarelor zone:**

* zone umede, zone riverane, guri ale râurilor; - *nu este cazul*;
* zone costiere şi mediul marin; - *nu este cazul*;
* zonele montane şi forestiere; - *nu este cazul*;
* arii naturale protejate de interes naţional, comunitar, internaţional; - *nu este cazul;*
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică; - *nu este cazul.*
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri; - *nu este cazul;*
* zonele cu o densitate mare a populaţiei: *- nu este cazul;*
* peisaje şi situri importante din punct de vedere istoric, cultural sau arheologic: *- nu este cazul*.

**d) Tipurile şi caracteristicile impactului potenţial:**

**d.1. Importanţa şi extinderea spaţială a impactului** - de exemplu, zona geografică şi dimensiunea populaţiei care poate fi afectată: *nu este cazul*;

**d.2. Natura impactului**: impact relativ redus și local pe perioada de implementare a proiectului;

**d.3. Natura transfrontalieră a impactului**: *nu este cazul*;

**d.4. Intensitatea şi complexitatea impactului**: *nu este cazul*;

**d.5. Probabilitatea impactului**:

**În perioada de execuție a lucrărilor**, sursele de zgomot și de vibrații vor avea un caracter temporar, acestea fiind generate de activitățile de construire și de traficul rutier.

Se vor utiliza autovehicule și utilaje omologate și conforme cu normele tehnice în vigoare, iar zgomotul și vibrațiile produse de acestea vor fi în limite legale.

**În perioada de constructie**, pentru limitarea efectelor zgomotului generat, sunt propuse urmatoărele măsuri suplimentare:

* utilizarea de echipamente și utilaje performante, cu un nivel redus de zgomot;
* efectuarea verificarilor tehnice periodice ale autovehiculelor implicate în proiect și menținerea acestora într-o stare corespunzătoare de funcționare;
* oprirea motoarelor utilajelor și vehiculelor de transport în perioadele în care nu sunt implicate în realizarea lucrărilor;
* pentru reducerea disconfortului, lucrările de execuție se vor desfășura numai în timpul zilei; se interzice execuția lucrărilor pe timpul nopții;
* se va minimiza zgomotul și vibrațiile produse de către operațiuni în conformitate cu o buna practica;
* mașinile care nu sunt utilizate permanent vor fi oprite în intervalul în care nu se lucrează sau vor fi date la minim;
* limitarea vitezei de circulație a utilajelor în șantier la 5 km/ora;

**În exploatare**, impactul este nesemnificativ și nu sunt necesare măsuri speciale de reducere a zgomotului.

**d.6. Debutul, durata, frecvenţa şi reversibilitatea preconizate ale impactului**:

Odată cu începerea lucrărilor caracteristice proiectului, pe parcursul implementării proiectului, având caracter temporar și efecte pe termen scurt și va înceta odată cu finalizarea lucrărilor.

**d.7. Cumularea impactului cu impactul altor proiecte existente şi/sau aprobate:** - *nu este cazul*;

**d.8. Posibilitatea de reducere efectivă a impactului**: *nu este cazul.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:** *Nu este cazul.*

Amplasamentul nu se află în perimetrul sau în vecinătatea unei arii naturale protejate de interes național/internațional/comunitar.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă:** *Nu este cazul.*

Proiectul nu intră sub incidența art. 48 și 54 din Legea apelor nr. 107/1996, cu modificările și completările ulterioare.

**CONDIȚIILE DE REALIZARE A PROIECTULUI:**

**Se vor respecta soluțiile tehnice care au stat la baza emiterii deciziei etapei de încadrare: memoriul tehnic, acte și avize emise de alte autorități.**

* respectarea etapelor privind construcţia şi montajul obiectivelor, a programului de control pe faze de execuţie;
* verificarea tehnică riguroasă a motoarelor autovehiculelor şi utilajelor necesare realizării proiectului, pentru a evita scurgerile de uleiuri şi carburanţi;
* depozitarea şi manipularea corespunzătoare a materialelor;
* se vor respecta prevederile legislatiei de mediu în vigoare, condițiile impuse prin acordurile, avizele și punctele de vedere emise de autoritățile implicate în avizarea proiectului;
* aveți obligația să colectați și să depozitați corespunzător deșeurile rezultate în urma proiectului;
* la terminarea lucrarilor de construire se va asigura salubritatea întregului amplasament, inclusiv a zonelor adiacente, prin eliminarea tuturor materialelor și resturilor rezultate din execuția obiectivului;
* depozitarea provizorie a materialelor pe amplasament se va realiza astfel încât să se reduca riscul poluării solurilor și a apei freatice;
* este interzisă poluarea în orice mod a resurselor de apă;
* se vor respecta prevederile Legii nr. 211/2011, art. 17 alin. (3), privind regimul deșeurilor, cu modificările și completările ulterioare; se interzice depozitarea deșeurilor de orice fel în alte locuri decât în cele special amenajate;
* deșeurile rezultate din lucrări se vor valorifica/elimina, pe măsura acumulării lor, prin societăți autorizate;
* privitor la protecția impotriva zgomotului: alegerea unor echipamente de muncă adecvate, care să emită cel mai mic nivel de zgomot posibil, folosirea de utilaje și mijloace de transport silențioase, reducerea la minim a traficului utilajelor în apropierea zonelor locuite;
* organizarea de șantier se va amenaja pe un perimetru cât mai redus.

**Informarea și participarea publicului la procedura de reglementare:**

Autoritatea competentă pentru protecția mediului a asigurat și garantat accesul liber la informație a publicului interesat/afectat de proiect.

Astfel, publicul a fost informat cu privire la depunerea solicitării în vederea obținerii acordului de mediu și asupra deciziei luate:

* afișate pe pagina proprie de internet a autorității competente pentru protecția mediului și la sediul acesteia;
* afișate de titular în data de 26.05.2020 și 26.05.2020 în ziarul ,,Telegrama” și la Primăria Comunei Bătrâni;
* afișate de titular în data de ....... și .............. în ziarul ,,........” și la Primăria Comunei Bătrâni;

Documentația aferentă proiectului a fost accesibila spre consultare de către public pe toată durat derulării procedurii de reglementare la sediul APM Prahova.

Precizăm că nu au existat sesizări și comentarii din partea publicului interesat/potențial afectat pe parcursul procedurii de reglementare.

Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor [Legii contenciosului administrativ nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018, privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018, privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018, privind evaluarea impactului anumitor proiecte publice și private asupra mediului și ale [Legii nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.

**DIRECTOR EXECUTIV,**

**Gabriela MUNTEANU**

**ŞEF SERVICIU A.A.A.,**

**Olguța FIDEL**

*Întocmit,*

*Georgiana Victoria SOARE*